Swaar straf vir kapers wat koerier ontvoerFoto bloot ter illustrasie. (Argieffoto: pixabay) Drie mans is ŉ swaar straf opgelê nadat hulle in 2019 ŉ koerier en sy passasier gekaap, ontvoer en beroof het. Luthando Stofile (42), Sive Mguqulwa (29) en Mpendulo Plaatjies (25) het verlede week in die Gqeberha-landdroshof verskyn waar hulle skuldig bevind is aan gewapende roof en ontvoering. Die beskuldigdes het Vrydag weer in dieselfde hof verskyn waar hulle nege jaar tronkstraf opgelê is vir roof en drie jaar vir ontvoering. “Die vonnisse sal gelyklopend uitgedien word en elkeen sal effektief nege jaar in die tronk deurbring,” sê kol. Priscilla Naidu, polisiewoordvoerder. Dié straf volg nadat Stofile, Mguqulwa en Plaatjies op 16 April 2019 ŉ koerier ontvoer het wat pakkies naby Paterson in die Oos-Kaap afgelewer het. Op die betrokke dag het die bestuurder en sy passasier op die R342-grondpad gery toe ŉ wit Toyota Corolla hulle pad versper het. ŉ Veiligheidswag by ŉ nabye wildreservaat het dit op ŉ afstand dopgehou en onraad vermoed toe die koeriervoertuig omgedraai het hoofpad toe. “Die veiligheidswag het die voertuig op ŉ afstand agtervolg terwyl hy die polisie ontbied het.” Beamptes van die Kinklebos-polisiestasie het by die N2-aansluiting gewag en die gekaapte voertuig aangekeer, waarna een van die verdagtes wat die voertuig bestuur het, uitgespring en in ŉ oop veld gehardloop het. Die polisie het egter daarin geslaag om hom en die ander twee verdagtes in hegtenis te neem. Dit het later aan die lig gekom dat daar aanvanklik vyf verdagtes in die Toyota Corolla was. Stofile, Mguqulwa en Plaatjies het in die koeriervoertuig gespring, terwyl twee ander verdagtes in die Corolla weggejaag het. “Die koerier en sy passasier is toe saam met twee van die beskuldigdes agter in die voertuig gedruk terwyl die verdagtes gepoog het om met die voertuig te verdwyn,” sê Naidu. Stofile, Mguqulwa en Plaatjies is eers in Maart verlede jaar borgtog toegestaan waarna hulle meer as ŉ jaar later skuldig bevind en gevonnis is. Maroela Media het vroeër berig sedert die Covid-19-pandemie het aanlyn inkopies in gewildheid toegeneem wat koerierdienste en -voertuie in maklike teikens vir misdadigers verander het.